พรก.พ่นพิษทิสโก้สะท้านเลิกขายบี/อี
พ.ร.ก.แก้หนี้ฟื้นฟูฯ พ่นพิษ &#8220;ทิสโก้&#8221; หยุดออกตั๋วบี/อี ปรับเป็นผลิตภัณฑ์เงินฝาก หลังโดนรีดเงินใช้หนี้เจ้าคุณปู่
14 ม.ค. 2555

พ.ร.ก.แก้หนี้ฟื้นฟูฯ พ่นพิษ “ทิสโก้” หยุดออกตั๋วบี/อี ปรับเป็นผลิตภัณฑ์เงินฝาก หลังโดนรีดเงินใช้หนี้เจ้าคุณปู่
นางอรนุช อภิศักดิ์ศิริกุล ประธานเจ้าหน้าที่บริหารกลุ่มทิสโก้ กล่าวว่า ธนาคารต้องกลับไปปรับแผนการดำเนินงานของธนาคารใหม่ทั้งฝั่งเงินฝากและเงินกู้ โดยต่อไปจะไม่มีการออกตั๋วบี/อี แต่เปลี่ยนมาเป็นผลิตภัณฑ์เงินฝากเหมือนเดิม เพราะธนาคารแห่งประเทศไทย (ธปท.) ยืนยันแล้วว่าจะเก็บเงินนำส่งจากตั๋วบี/อี เช่นเดียวกับเงินฝาก ซึ่งเป็นผลจากการออกพระราชกำหนด (พ.ร.ก.) แก้หนี้กองทุนเพื่อการฟื้นฟูและพัฒนาระบบสถาบันการเงิน เพื่อนำเงินรายได้บางส่วนไปชดใช้หนี้
ขณะเดียวกันโครงสร้างฝั่งเงินกู้ ธนาคารก็ต้องปรับเพิ่มสัดส่วนลูกค้ารายย่อย และลูกค้าเอสเอ็มอีให้มากขึ้น จากที่เน้นสินเชื่อเช่าซื้อรถยนต์เป็นหลัก เพื่อให้สอดรับกับเงินฝาก
นางอรนุช กล่าวว่า ธนาคารคงต้องทำความเข้าใจกับลูกค้าที่ถือตั๋วบี/อี อยู่ในปัจจุบัน ซึ่งเป็นลูกค้าบุคคลว่าธนาคารได้รับผลกระทบ เพราะมีสัดส่วนตั๋วบี/อี ถึง 75% ของฐานเงินฝาก
“เมื่อต้นทุนธนาคารเพิ่มขึ้น ดอกเบี้ยเงินฝากที่ธนาคารให้ลูกค้าจะถูกกว่าผลตอบแทนที่ลูกค้าได้รับจากการซื้อตั๋วบี/อี” นางอรนุช กล่าว